陳將軍哀詞
作者：周文璞
朝代：宋

paragraphs: 扞環城兮保赤子，歸王所兮執弓矢。
雖有妻子兮不如兄弟，嗟全家兮南向而死。
護行殿兮卧旗鼓，統伍符兮莫余侮。
故宮蕪兮胡作主，哀將軍兮鬢垂素。
氣力絕兮委塵土，後來孤童兮不勝測楚。
天陰陰兮春寂寂，曰余兄兮有廟食。
偕友于兮往作配，駕鐵駟兮載雲旆。
山中人兮望余歸，江鼯翔兮花亂飛。